لجمهورية لفيديرالية د ألمانيا (ب لألمانية: بوندس ريپوبليك دويتشلاند - Bundesrepublik Deutschland) هي واحد البلاد جات فالوسط لغربي د أوروپا. تيحدّوها من الشمال: لبحر د الشمال و الدانمارك و لبحر د لبلطيق، من لجنوب لوطريش و سويسرا، من الشرق پولونيا و التشيك، و من لغرب: فرانسا، ليكسمبورݣ، بلجيكا و هولاندا. ألمانيا هي لبلاد اللي فيها أكبر عدد د السكان ف أوروپا. ألمانيا بلاد عندها تاريخ قديم و دخلات ف بزاف د الدول بحال لإمبراطورية الرومانية. ف لقرن 16، كان الشمال د ألمانيا هو لبلاصة اللي بدات فيه لإصلاحات ف لمسيحية، و اللي خرج منها التيار لپروطيسطاتني. من مورا ما سالات لحرب لعالمية تانية، تقسمات ألمانيا على جوج: ألمانيا لغربية و ألمانيا الشرقية. ف 1957 كانت ألمانيا لغربية من لبلدان اللي أسسو لإتحاد لأوروپي. ف 1990 عاود تجمعو ألمانيا لغربية و الشرقية ف بلاد وحدا، و اللي هي لجمهورية د ألمانيا. تيسكنو ف ألمانيا شويا كتر من 83 مليون د الناس، و لعاصمة ديالها هي برلين. اللغة الرسمية ديال لبلاد هي لألمانية، و لفلوس اللي كاتخدّم هي لأورو. النضام د لحكيم ف ألمانيا هو جمهوري فيديرالي، فيه لبلاد مقسومة على 16 فيديرالية، كل وحدا فيهم عندها لحكومة ديالها، و عاد كاينة لحكومة لمركزية ف برلين.